b'\n_START_ARTICLE_\nPovilas \xc4\x8ciurlionis\n_START_SECTION_\nBiografija\n_START_PARAGRAPH_\nApie 1898\xe2\x80\x931899 m. mok\xc4\x97si Peterburgo vidurin\xc4\x97je mokykloje, priva\xc4\x8diai lank\xc4\x97 fortepijono pamokas. 1899\xe2\x80\x931902 m. (su pertraukomis) gyveno Var\xc5\xa1uvoje, kur kartu su broliu M. K. \xc4\x8ciurlioniu studijavo fortepijono, vargon\xc5\xb3 ir kompozicijos disciplinas Muzikos institute. 1901\xe2\x80\x931902 m. valtorna grojo Plung\xc4\x97s orkestro mokykloje, kartu su broliu Konstantinu vasar\xc4\x85 leido Palangoje. 1903 m. gyveno Vilniuje._NEWLINE_Vengdamas karo prievol\xc4\x97s carin\xc4\x97s Rusijos kariuomen\xc4\x97je, brolio Konstantino pastangomis, 1904 m. i\xc5\xa1vyko \xc4\xaf JAV. \xc4\x8cia Niujorko Kolumbijos (Columbia) universitete studijavo architekt\xc5\xabr\xc4\x85 (jo darbai buvo eksponuojami universiteto diplomant\xc5\xb3 parodoje), vert\xc4\x97si priva\xc4\x8diomis muzikos pamokomis. 1912 m. prad\xc4\x97jo vargonininkauti \xc5\xa0v. Kazimiero lietuvi\xc5\xb3 parapijoje Worcesteryje. Suorganizavo Lietuvos vy\xc4\x8di\xc5\xb3 chor\xc4\x85 ir pirm\xc4\x85j\xc4\xaf lietuvi\xc5\xb3 orkestr\xc4\x85._NEWLINE_Nuo 1913 m. mokytojavo Miko Petrausko muzikos mokykloje Brukline, koncertavo kaip pianistas ir koncertmeisteris, vargonininkavo ir vadovavo chorui \xc5\xa0v. Pranci\xc5\xa1kaus lietuvi\xc5\xb3 parapijoje Lawrence._NEWLINE_Nuo 1913 m. buvo ALRK Vargoninink\xc5\xb3 s\xc4\x85jungos narys. Suk\xc5\xabr\xc4\x97 giesmi\xc5\xb3 ir dain\xc5\xb3 \xe2\x80\x9eMi\xc5\xa1kas \xc5\xab\xc5\xbeia\xe2\x80\x9c, \xe2\x80\x9eKad a\xc5\xa1 jojau\xe2\x80\x9c, \xe2\x80\x9e\xc5\xbdav\xc4\x97jimas\xe2\x80\x9c ir kt. 1912 m. Amerikos vargoninink\xc5\xb3 s\xc4\x85junga i\xc5\xa1leido jo Kal\xc4\x97d\xc5\xb3 giesm\xc4\x99 \xe2\x80\x9ePiemenys, piemenys Betliejun b\xc4\x97go\xe2\x80\x9c mi\xc5\xa1riajam chorui ir vargonams. U\xc5\xbe \xc5\xa1i\xc4\x85 giesm\xc4\x99 buvo peln\xc4\x99s vargonininko garb\xc4\x97s titul\xc4\x85._NEWLINE_1920 m. gr\xc4\xaf\xc5\xbeo \xc4\xaf Lietuv\xc4\x85 ir apsigyveno Kaune, kur daug met\xc5\xb3 d\xc4\x97st\xc4\x97 Kauno meno mokykloje perspektyv\xc4\x85, brai\xc5\xbeyb\xc4\x85 ir muzik\xc4\x85, projektavo ir stat\xc4\x97 mokyklas, gyvenamuosius namus ir kitokius pastatus. Nuo 1940 m. iki mirties gyveno pas V. ir D. Zubovus, da\xc5\xbenai akompanuodavo baritonui V. Zubovui, atliekan\xc4\x8diam dainas, romansus ir arijas i\xc5\xa1 oper\xc5\xb3.'